Síðasta loðnan á vertíðinni til Akraness Skip HB Granda náðu að klára loðnukvótann á þessari vertíð á föstudaginn þegar Faxi RE landaði á Akranesi 780 tonnum . Að sögn Alberts Sveinssonar skipstjóra á Faxa þurfti ekki færri en 15 - 16 köst til að ná þessum afla . Í sumum köstunum fékkst enginn afli og mest var þetta hængur og hrygnd loðna , en ekkert varð vart við hrognafulla loðnu . Nú tekur við kærkomið páskafrí hjá sjómönnum á loðnuskipunum en næst verður hugað að kolmunnaveiðum í byrjun aprílmánaðar . HB Grandi gerði út þrjú skip til loðnuveiðanna , Ingunni AK , Faxa RE og Lundey NS og eftir að aukið var við kvótann bættist Víkingur AK í hópinn . Guðmundur Hannesson verkstjóri í mjölverksmiðju HB Granda á Akranesi segir að væntanlega verði lokið við að bræða á miðvikudag . Á loðnuvertíðinni núna var tekið á móti 25 þúsund tonnum til bræðslu , sem er talsvert minna en í fyrra þegar brædd voru 42 þúsund tonn . Guðmundur segir að þar muni mestu um að loðnan kom tæpum mánuði seinna til bræðslu á Akranes núna en í fyrra , 16. febrúar í stað 18. janúar 2012 . Það var sökum þess að ákvörðun um viðbótarkvóta kom mun seinna í ár en í fyrra . Þá var heildarmagn frystra loðnuhrogna hjá HB Granda á Akranesi heldur minna núna en síðustu ár þegar fryst voru um 2000 tonn . Hrognafylling var mjög góð á vertíðinni núna og hráefnið í frystinguna því mjög gott eins og reyndar var einnig í bræðslunni .